“เดอะเบส ไฮท์-โคราช” ไปไม่รอด! SIRI ยอมตัดใจขายทิ้งแบบขาดทุน
SIRI ขึ้นป้ายประกาศขายทิ้งโครงการ “เดอะเบสไฮท์โคราช” คอนโดฯ ยักษ์ใหญ่ระดับพรีเมียม 2.5 พันลบ. แบบขาดทุนยับ - ฟุ้งโครงการบ้านเดี่ยว “สราญสิริ โคราช” ลูกค้าตอบรับดีเยี่ยม ขายได้แล้ววกว่า 70%
20 เม.ย. 2560

ผู้สื่อข่าวรายงานว่า วันนี้ (19 เม.ย.) ที่บริเวณด้านหน้าโครงการเดอะเบส ไฮท์-โคราช ถ.มิตรภาพ อ.เมือง จ.นครราชสีมา คอนโดมิเนียมขนาดใหญ่ระดับพรีเมียม มูลค่า 2.5 พันล้านบาท ของบริษัท แสนสิริ จำกัด (มหาชน) หรือ SIRI ได้มีการติดป้ายประกาศขายด้วยตัวหนังสือขนาดใหญ่ระบุข้อความว่า “ขาย/ให้เช่า ที่ดินแปลงนี้ 11-1-88.7 ไร่ PLUS+ 02-6887555 plus.co.th” ไว้บริเวณซุ้มประตูทางเข้าออกด้านหน้าโครงการ
โดยภายในพื้นที่มีเพียงเจ้าหน้าที่รักษาความปลอดภัยจำนวน 1 คน ประจำอยู่ในป้อมยามคอยเฝ้าดูแลอยู่บริเวณด้านหน้าประตูทางเข้าออกโครงการเท่านั้น ส่วนสภาพภายในโครงการที่ได้ดำเนินก่อสร้างในส่วนถนน สำนักงานขายและงานก่อสร้างฐานรากเสร็จเรียบร้อยแล้วนั้นถูกทิ้งร้างปล่อยให้หญ้าขึ้นรกรุงรังและไม่พบมีการก่อสร้างใดๆ เพิ่มเติมอีก
สำหรับโครงการเดอะเบส ไฮท์-โคราช เปิดตัวขายอย่างเป็นทางการเมื่อปี 56 ช่วงแรกดูเหมือนมีการทุ่มทุนโหมเดินหน้าโครงการอย่างเต็มที่ แต่จากนั้นไม่นานกลับมีกระแสข่าวลือสะพัดเกี่ยวกับการคืนเงินจองให้ลูกค้าและข่าวชะลอการก่อสร้างโครงการออกมาเป็นระยะๆ เนื่องจากยอดขายไม่เป็นไปตามเป้าหมาย กระทั่งล่าสุดโครงการเดินหน้าต่อไปไม่ไหวจึงตัดสินใจขึ้นป้ายประกาศขายทิ้งโครงการดังกล่าว


แหล่งข่าววงการอสังหาริมทรัพย์โคราชระบุว่า แสนศิริยอมขายโครงการนี้แบบขาดทุนยับจากที่ทุ่มเงินซื้อที่ดินแปลงนี้มาสูงลิ่วถึงตารางวาละ 100,000 บาท แต่พบว่าขณะนี้มีการเสนอราคาขายให้กลุ่มทุนต่างๆ เพียงตารางวาละ 80,000-95,000 บาทเท่านั้น
ทั้งที่แสนสิริได้ลงทุนเฉพาะในส่วนงานก่อสร้างของโครงการคอนโดมิเนียมแห่งไปแล้วไม่ต่ำกว่า 90 ล้านบาท หากขายในราคาดังกล่าวถือว่ายอมขาดทุนอย่างน้อยไม่ต่ำกว่า 140 ล้านบาท เพื่อขายทิ้งโครงการไปทั้งหมด
 
ด้านนายเมธา อังวัฒนพานิช รองกรรมการผู้จัดการอาวุโส สายงานพัฒนาธุรกิจและพัฒนาโครงการแนวราบ บริษัท แสนสิริ จำกัด (มหาชน) หรือ SIRI เปิดเผยว่า โครงการของแสนสิริในจังหวัดนครราชสีมานั้น ยังมีโครงการบ้านเดี่ยว “สราญสิริ โคราช” ตั้งอยู่บนพื้นที่ 59 ไร่ มูลค่าโครงการ 1.2 พันล้านบาท เป็นบ้านเดี่ยว 2 ชั้น
โดยได้รับการตอบรับที่ดีจากลูกค้า มียอดขายไปแล้วกว่า 150 ล้านบาท หรือขายไปได้ถึง 70% ของการเปิดเฟสแรก ทั้งนี้ เพราะลูกค้าชื่นชอบในการดีไซน์ที่มีเอกลักษณ์สง่างามไม่ซ้ำใคร หยิบนำเอาความเป็นท้องถิ่นโคราชมาออกแบบโมเดิร์นได้อย่างลงตัว และทำเลศักยภาพบนถนนเลี่ยงเมืองนครราชสีมา (บายพาส) ซึ่งเป็นเส้นทางเข้าออกประตูอีสานสายหลัก
ทั้งนี้โครงการตั้งอยู่บนถนนเลี่ยงเมืองนครราชสีมาซึ่งไม่ต้องเจอกับรถติด ที่สำคัญยังเป็นทำเลที่น้ำไม่ท่วม เดินทางเข้าออกตัวเมืองได้สะดวกเพียบพร้อมด้วยสิ่งอำนวยความสะดวก ทั้งคลับเฮาส์ส่วนตัวที่มีต้นไม้ล้อมรอบ สระว่ายน้ำ ฟิตเนส ห้องออกกำลังกาย และพื้นที่พักผ่อนขนาดใหญ่ สวนส่วนกลางพื้นที่ถึง 2 ไร่ ซึ่งตอบโจทย์ไลฟ์สไตล์ของคนโคราช จึงทำให้ได้รับการตอบรับจากลูกค้าที่เชื่อมั่นและไว้วางใจในแบรนด์ของแสนสิริซึ่งนับว่าน่าพอใจอย่างมาก
สำหรับตลาดบ้านเดี่ยวในโคราชคาดว่ายังคงมีดีมานด์ต่อเนื่องจากผู้บริโภค โดยเฉพาะระดับราคาที่ 3 ล้านบาท ในทำเลนอกเมืองนับเป็นทำเลใหม่ที่น่าจับตา เพราะมีความต้องการที่อยู่อาศัยจำนวนมากจากผู้ที่ต้องการหลีกหนีการจราจรติดขัดในตัวเมือง จึงทำให้ความต้องการที่อยู่อาศัยขยายไปสู่นอกเมืองแทนที่จะกระจุกตัวอยู่แค่ในเมือง
“ยังมองว่าโคราชเป็นจังหวัดที่มีศักยภาพสูง คาดว่าเป็นเมืองเศรษฐกิจที่สำคัญของภาคอีสาน ซึ่งรับอานิสงส์จากการเปิดศูนย์การค้าขนาดใหญ่ รวมถึงในอนาคตที่จะมีโครงการรถไฟความเร็วสูง เส้นทางกรุงเทพฯ-แก่งคอย-นครราชสีมา และมอเตอร์เวย์สายบางปะอิน-สระบุรี-นครราชสีมา จะผลักดันความต้องการที่อยู่อาศัยสูงขึ้นและหนุนให้โคราชเติบโตอีกในอนาคต” นายเมธากล่าว
